## La Ciutat de les Arts i les Ciències convoca la quinta edició del Premi Divulgació Científica i el Premi Sostenibilitat de l’Exposició del Ninot

*** El complex premia les obres més destacades de l’Exposició del Ninot pel seu valor artístic i el seu missatge a favor de la divulgació de la ciència i la conservació de la naturalesa
* Un total de 41.557 persones han visitat l’Exposició del Ninot des de la seua obertura al públic l’1 de febrer, un 52 % més que en el mateix període de l’any passat**

La Ciutat de les Arts i les Ciències ha posat en marxa per quint any consecutiu el Premi Divulgació Científic i el Premi Sostenibilitat al millor ninot. D’esta manera, el complex premiarà les obres més destacades de l’Exposició del Ninot pel seu valor artístic i el seu missatge a favor de la divulgació de la ciència i la conservació de la naturalesa.

Els ninots seleccionats es donaran a conéixer abans del 15 de març, últim dia de l’Exposició del Ninot. Esta iniciativa vol reconéixer l’atenció de les comissions falleres i artistes cap a la promoció científica i mediambiental. El premi és una sèrie d’entrades per a visitar el Museu de les Ciències.

Un total de 41.557 persones han visitat l’Exposició del Ninot des de la seua obertura el passat 1 de febrer en el Museu de les Ciències, un 52 % més que en el mateix període de l’any passat. Allí s’exposen els més de 700 ninots procedents de diferents comissions falleres, que busquen guanyar-se els vots del públic visitant per a salvar-se de les flames i formar part del Museu Faller.

L’horari per a visitar la mostra és de dilluns a dijous de 10 a 20 hores i divendres, dissabte i diumenge, de 10 a 21 hores, excepte el 14 i el 15 de març, que tancarà a les 15 hores. El preu de l’entrada és de 3 euros adult i d’1,5 euros per a xiquets de 4 a 12 anys, majors de 65 anys, persones amb discapacitat i portadors de l’abonament ‘Amics de la Ciutat’ o ‘Amics de la Ciència’. També hi ha una tarifa especial per a grups d’adults de més de 20 persones, de 2 euros per persona.

El públic que visite l’Exposició del Ninot podrà beneficiar-se de tarifes especials en la Ciutat de les Arts i les Ciències, de manera que se li aplicarà un preu únic de 6 euros en les entrades del Museu de les Ciències o de l’Hemisfèric. Per a poder accedir a esta promoció, que estarà vigent fins al 15 de març, s’ha de mostrar en la taquilla del Museu l’entrada a l’Exposició del Ninot en el moment de la compra.

Fecha: 18/02/2025